**De Mica Unire**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Istoria strigă: Sus steagul, române!

Şi-n dangăt ne cântă cu foc în simţire

De-o ţară născută pe plaiuri cu grâne,

Ne cântă de-un Milcov sorbit spre Unire!

Ne cântă şi vântul ce-mprăştie spuza,

Dând focului viaţă, culoare şi forme,

De-o ţară cu pace, de cinste, de Cuza,

De-un drum către lume pavat cu reforme.

Ne cântă lumina venind din ceasloave

De-un neam cunoscând Dumnezul nădejdii,

Un neam „în picioare” prin faptele-i brave

În ciuda atâtor şi-atâtor primejdii!

E cântecul nostru de ieri pentru mâine,

Dar astăzi îi scriem şi noi conţinutul;

Istoria demnă obligă, române,

Să scriem cu cinste, în ton cu trecutul.

Istoria-şi pune în cântec accentul

Şi-albastru şi galben şi roşu e versul,

Cântându-l, române, croieşte-ţi prezentul,

Cu noi e Acel ce-a creat Universul!

Simion Felix Marţian

Vulcan, 24 ianuarie 2019